**Det lille Teater** er et danskspråklig teater i det indre Flensburg. Teatret holder til i *Hjemmet* i Marienstraße (Mariegade).

Det må ikke forveksles med Det Lille Teater i København.

Det lille Teater
Teatret i Flensburg startet som amatørteater i 1966, under navnet Det lille Teater Flensborg. De første medarbeiderne ønsket et fast spillested med faste spilledager, og fikk lov til å benytte fasiliteter i *Hjemmet*. Ensemblet ble etter hvert utvidet med flere skuespillere, i skiftende perioder. Teatrets repertoar preges i stor grad av beliggenheten i et grenseområde som har vært preget av en rekke kriger og skiftende nasjonal tilhørighet. I 2018 hadde Det lille Teater for eksempel premiere på forestillingen *Danskhed - en kaleidoskopisk forestilling om Danmark og danskere*. Fra 2017 står *Adressaten ubekendt* på repertoaret; forestillingen bygger på en novelle av amerikanske Kathrine Kressmann Taylor. Novellen ble utgitt i 1938, og handler om den jødiske kunsthandleren Max Eisenstein i San Francisco og hans brevveksling med vennen og forretningspartneren Martin Schulse, som har reist tilbake til fedrelandet Tyskland. Handlingen starter i 1932, og gjennom brevene blir man gradvis vitne til nazifiseringen av Schulse, hans familie og det tyske samfunn for øvrig*.*

I 1980 startet en gruppe medarbeidere med *Det lille Dukketeater*. Dukketeateret ble til en stor suksess, og ble etablert som en fast del av teatervirksomheten. Også Det lille Dukketeater legger vekt på å fremføre stykker som avspeiler eller er tuftet på den særegne, sydslesvigske kulturen.

En kabaretgruppe var en tid i virksomhet som del av Det lille Teater, men ble avviklet i 2005.

Teateret er medlem av Sydslesvigs danske Ungdomsforeninger og foreningen Dansk Amatør Teater Samvirke.

Bygningen «Hjemmet»
-------------------

Etter at Marieport ble revet, ble den nåværende bygningen oppført i 1840, tett ved Vor Frue Kirke. Fra 1900 frem til 1906 var bygningen bolig for redaktør Jens Jessen. Navnet *Hjemmet* stammer fra dette. I 1920 kjøpte foreningen Flensborgsamfundet bygningen, og stilte den til disposisjon for de danske foreningene i byen.

Det er paraplyorganisasjonen Sydslesvigs danske Ungdomsforeninger som per 2018 eier «Hjemmet». Bygningen gjennomgikk en omfattende renovering i 2008/2009.

Referanser
----------

1. ↑  «Det Lille Teater». *www.detlilleteater.dk*. Besøkt 17. oktober 2018. «Det Lille Teater | Lavendelstræde 5-7 | 1462 København K»
2. 1 2  «Historie». *www.detlilleteater.de* **(dansk)**. Besøkt 17. oktober 2018.
3. ↑  «Program 2017-18». *www.detlilleteater.de* **(dansk)**. Besøkt 17. oktober 2018. «Danskhed - en kaleidoskopisk forestilling om Danmark og danskere. Åben forpremiere - gratis adgang»
4. ↑  «Program 2017-18». *www.detlilleteater.de* **(dansk)**. Besøkt 17. oktober 2018. «Adressaten ubekendt - Kressmann Taylor - Premiere»
5. ↑  «Det lille Dukketeater». *www.detlilleteater.de* **(dansk)**. Arkivert fra originalen 31. august 2018. Besøkt 17. oktober 2018.
6. 1 2  «SdU: Hjemmet». *www.sdu.de* **(dansk)**. Sydslesvigs danske Ungdomsforeninger (SdU). Arkivert fra originalen 10. mars 2018. Besøkt 9. mars 2018.

Eksterne lenker
---------------

* Det lille Teaters hjemmeside. Besøkt 17. oktober 2018.
* Nettsiden om Hjemmet Arkivert 10. mars 2018 hos Wayback Machine. på nettstedet til Sydslesvigs danske Ungdomsforeninger. Besøkt 9. mars 2018.

Portal: Danmark


|  |  |
| --- | --- |
| Oppslagsverk/autoritetsdata | Store Danske Encyklopædi
 |